**Felhívás a TÁMOP-3.4.5-12-2012-0001 azonosító számú „Tehetséghidak Program”**

**című kiemelt projekt keretében megvalósuló Tehetség- és Pályatanácsadásra**

A Tehetséghidak Projektiroda a TÁMOP-3.4.5-12-2012-0001 azonosító számú „Tehetséghidak Program” című kiemelt projekt keretében Magyarországon működő tehetségpontok, akkreditált tehetségpontok és akkreditált kiváló tehetségpontok számára felhívást tesz közzé **Tehetség - és Pályatanácsadáson** való részvételre, tehetséges 6-20 éves, köznevelésben tanuló diákok delegálásával.

**Tehetség- és Pályatanácsadás célkitűzése**

Sok ígéretes képességű gyerek és fiatal van, akik **adottságaik ellenére nem képesek jó teljesítményre,** és akikből – minden igyekezetük ellenére – a pedagógusok sem tudnak annyit érvényre juttatni, mint amennyi lehetőség bennük rejlik. Ennek sokféle, gyakran egy-egy gyereknél egyidejűleg több oka lehet. Egy tehetséges gyermek képességeinek kibontakoztatásában számos akadályozó tényező lehet, mely(ek) hatással lehetnek a tehetség felismerésére és/vagy a jövőbeni pályaválasztásra. Mindemellett a tehetséges gyerek és szülei újból és újból döntések előtt állnak: a megfelelő középiskola, szakma, vagy főiskolai-egyetemi szak kiválasztása nagy felelősség.

A Tehetséghidak Program ezért egy olyan komplex, a tehetséges gyermekek és fiatalok képességeire, belső tulajdonságaira, környezetére, jelenére és jövőjére egyaránt figyelmet fordító tehetség- és pályatanácsadást kezdeményez, ahol a diákok segítséget kapnak az őket akadályozó nehézségek okainak feltárásában és korrekciójában, valamint koruknak megfelelően iránymutatást tanulmányaikkal kapcsolatos döntések meghozatalában.

**Tehetség- és Pályatanácsadás bemutatása**

Az országszerte elindítandó tehetség- és pályatanácsadás a téma elismert szakembereinek bevonásával 2014. januártól 2014. áprilisig valósul meg. A tehetség- és pályatanácsadáson részt vevő diákok részére a Tehetséghidak Program igény szerint legfeljebb 10 órás konzultációs lehetőséget biztosít igény és életkor függvényében a család bevonásával. A bevont diákok komplex, teljes körű konzultációs jellegű támogatást kapnak. A tanácsadás zárásaként minden bevont 6-20 éves diák (gyerekek esetében a szülők) személyre szabott írásos iránymutatást, javaslatot kap tehetségterületük kibontakoztatása érdekében.

 **Pályázók köre**

* Tehetségpontok,
* Akkreditált Tehetségpontok,
* Akkreditált Kiváló Tehetségpontok,

amelyek megvalósíthatónak tartják a diákok eljutását a program tervezett helyszíneire: Budapest, Miskolc, Salgótarján, Szeged, Szolnok, Debrecen, Kaposvár, Győr, Pécs.

**Tehetség- és Pályatanácsadás célcsoportja**

* 6-20 éves gyerekek, diákok

**Jelentkezési feltételek:**

* Tehetségterület és a felmerülő kérdéseket bemutató ajánlólevél a pályázó intézménytől.
* Kitöltött jelentkezési lap (online)
* Egy-egy pályázó intézmény legfeljebb 3 diákot delegálhat.
* Kitöltött és aláírt szülői hozzájáruló nyilatkozat, melyet az első tanácsadáson kell a tanácsadónak átadni.

**A program a következő költségeket nem biztosítja:**

* Utazási költség. Minden résztvevőnek egyénileg kell megoldania a program helyszínére való eljutást.

**Jelentkezés módja, határideje**

2013. december 9. 24.00 óráig várjuk a jelentkezéseket a Tehetséghidak honlapján. ([www.tehetseghidak.hu](http://www.tehetseghidak.hu) )